oddelek 3 se nadomesti z naslednjim:

„3. Statistika stanja mednarodnih naložb

Cilj

Stanje mednarodnih naložb je poročilo o zunanjih imetjih in obveznostih euroobmočja kot celote za potrebe analize denarne politike in deviznega trga. Zlasti prispeva k oceni zunanje občutljivosti držav članic in k spremljanju gibanj v zvezi z likvidnimi sredstvi, ki jih ima sektor imetnikov denarja v tujini. Te statistične informacije so ključne za pripravo računa tujine v četrtletnih finančnih računih euroobmočja. Četrtletna statistika stanja mednarodnih naložb je tudi podlaga za podrobno spremljanje gospodarstva držav, tudi v okviru postopka Evropske komisije v zvezi z makroekonomskim neravnotežjem (*1).

Zahteve

NCB morajo predložiti statistiko stanja mednarodnih naložb na četrtletni ravni glede na stanje ob koncu obdobja in prevrednotenja zaradi sprememb deviznega tečaja ali drugih sprememb cene.

Podatki o stanju mednarodnih naložb so, kolikor je mogoče, v skladu z mednarodnimi standardi (glej člen 2(4)). ECB pripravi stanje mednarodnih naložb za euroobmočje kot celoto. Razčlenitev stanja mednarodnih naložb za euroobmočje je prikazana v tabeli 4 v Prilogi II.

Stanje mednarodnih naložb prikazuje finančno stanje ob koncu referenčnega obdobja, vrednoteno po cenah ob koncu obdobja. Spremembe vrednosti stanj so lahko posledica naslednjih dejavnikov. Prvič, del sprememb vrednosti v referenčnem obdobju nastane zaradi finančnih transakcij, ki so se izvršile in so bile zajete v plačilni bilanci. Drugič, del sprememb stanj ob začetku in ob koncu posameznega obdobja je posledica sprememb cen prikazanih finančnih imetij in obveznosti. Tretjič, če je stanje denominirano v valutah, ki so različne od obračunske enote, uporabljene za prikaz stanja mednarodnih naložb, vplivajo na vrednosti tudi spremembe deviznih tečajev v razmerju do drugih valut. Končno, vse druge spremembe, ki jih ne povzročijo zgoraj navedeni dejavniki, se štejejo kot posledica drugih sprememb obsega v obdobju.

Za pravilno uskladitev finančnih tokov in stanja euroobmočja je treba razlikovati med spremembami vrednosti zaradi cen, zaradi sprememb deviznih tečajev in zaradi drugih sprememb obsega.

Zajetje podatkov o stanju mednarodnih naložb mora biti čim bolj usklajeno z zajetjem za četrtletne tokove plačilne bilance. Koncepti, opredelitve in razčlenitve so v skladu s tistimi, ki se uporabljajo za četrtletne tokove plačilne bilance.

Podatki o stanju mednarodnih naložb morajo biti, kolikor je mogoče, skladni z drugimi statistikami, zlasti z denarno in bančno statistiko ter finančnimi računi.

Kot pri mesečni in četrtletni plačilni bilanci morajo NCB v svoji statistiki stanja mednarodnih naložb razlikovati med imetji v razmerju do držav članic euroobmočja in vsemi drugimi mednarodnimi stanji. V računih naložb v vrednostne papirje se zahteva razlikovanje med imetji vrednostnih papirjev, ki so jih izdali rezidenti euroobmočja, in imetji vrednostnih papirjev, ki so jih izdali rezidenti zunaj euroobmočja. Statistika o imetjih euroobmočja iz naložb v vrednostne papirje se pripravi z agregiranjem poročanih imetij vrednostnih papirjev, ki so jih izdali rezidenti zunaj euroobmočja. Statistika o obveznostih euroobmočja iz naložb v vrednostne papirje se pripravi s konsolidacijo skupnih nacionalnih obveznosti in imetij vrednostnih papirjev, ki so jih izdali in kupili rezidenti euroobmočja.

Imetja in obveznosti iz naložb v vrednostne papirje v okviru stanja mednarodnih naložb se pripravijo izključno iz podatkov o stanjih.

NCB (in drugi pristojni statistični organi, kjer je to primerno) zbirajo najmanj četrtletna stanja iz naslova imetij in obveznosti iz naložb v vrednostne papirje po posameznih vrednostnih papirjih v skladu z enim od modelov, določenih v tabeli v Prilogi VI.

(*1) Uredba (EU) št. 1174/2011 Evropskega parlamenta in Sveta z dne 16. novembra 2011 o izvršilnih ukrepih za odpravljanje čezmernih makroekonomskih neravnotežij v euroobmočju (UL L 306, 23.11.2011, str. 8) in Uredba (EU) št. 1176/2011 Evropskega parlamenta in Sveta z dne 16. novembra 2011 o preprečevanju in odpravljanju makroekonomskih neravnotežij (UL L 306, 23.11.2011, str. 25).“;"